Etelä-Karjalassa valmistaudutaan syksyn 2025 influenssa- ja koronarokotuksiin

Etelä-Karjalan hyvinvointialue (Ekhva) valmistautuu käynnistämään influenssa- ja koronarokotukset lokakuun aikana. Hyvinvointiasemilla ajanvarauksella rokottaminen alkaa marraskuussa.

Influenssa- ja koronarokotukset annetaan Terveyden ja hyvinvoinnin laitoksen (THL:n) valtakunnallisten suositusten mukaisesti eri väestöryhmille. Rokotukset voidaan antaa myös yhdellä rokotuskerralla.

Influenssarokotteet suojaavat influenssalta ja sen jälkitaudeilta

Tänä syksynä influenssarokotteen kohderyhmät ovat

65 vuotta täyttäneet ja sitä vanhemmat

alle 7‑vuotiaat lapset

raskaana olevat

sairauden tai hoidon vuoksi vakavalle influenssalle alttiit henkilöt

vakavalle influenssalle alttiiden henkilöiden lähipiiri

varusmiespalveluksensa aloittavat miehet ja vapaaehtoisen asepalveluksen aloittavat naiset

sosiaali- ja terveydenhuollon sekä lääkehuollon henkilöstö, joka osallistuu potilaiden ja asiakkaiden välittömään hoitoon tai huoltoon.

Lisäksi maksutonta influenssarokotetta suositellaan suuressa lintuinfluenssariskissä oleville ja laitosmaisissa oloissa kuten vankeinhoitolaitoksissa ja vastaanottokeskuksissa asuville.

Koronarokotteen tehosterokotteen saavat tänä vuonna 75 vuotta täyttäneet ja sitä vanhemmat

Tänä vuonna koronarokotteen tehosterokote annetaan

75 täyttäneille ja sitä vanhemmille

hoivakodeissa tai säännöllisessä järjestetyssä kotihoidossa oleville iäkkäille sekä omaishoidettaville iäkkäille henkilöille

18 vuotta täyttäneille, joilla on kaksi tai useampi vakavan koronataudin riskiä lisäävä sairaus

kaikenikäisille voimakkaasti immuunipuutteisille.

Koronarokotuksia suositellaan myös henkilöille, jotka eivät ole aiemmin saaneet yhtään rokoteannosta. Rokotusten määrä riippuu iästä ja terveydentilasta: yhtä annosta suositellaan 18 vuotta täyttäneille ja sitä vanhemmille sekä riskiryhmiin kuuluville 12–17-vuotiaille. Voimakkaasti immuunipuutteisille, alkaen 6 kuukauden iästä, suositellaan kahta annosta.

Rokotusaikataulu ja ajanvarauksen alkaminen tarkentuu myöhemmin syys-lokakuussa

Rokotuksia annetaan hyvinvointiasemilla, koulu- ja opiskeluterveydenhuollossa ja neuvoloissa myöhemmin ilmoitettavan aikataulun mukaan. Ekhva rokottaa ikääntyneiden ja vammaispalvelujen asumispalveluyksiköissä asuvat sekä kotihoidon asiakkaat asumispalveluyksiköissä ja kotona. Rokottaminen aloitetaan lokakuussa, ja ajanvarauksella hyvinvointiasemilla rokottaminen alkaa vasta marraskuussa. Ekhva suosittelee varaamaan ajan sähköisen ajanvarauksen kautta.

Rokotustoiminnasta vastaava lääkäri, ylilääkäri Sami Raasakka:
– Rokotteet ovat tehokkain keino suojautua vakavalta influenssalta ja koronavirustaudilta. Erityisesti iäkkäillä ja muilla riskiryhmiin kuuluvilla ne voivat estää sairaalahoitoa vaativat taudit ja jopa pelastaa henkiä. Kohderyhmään kuuluvat saavat rokotteen maksutta.
– Avaamme rokotusten sähköisen ajanvarauksen tämän hetken arvion mukaan viikolla 45 ja puhelinajanvarauksen viikolla 46. Ajanvarauksen avautumisesta tiedotetaan erikseen.

Lisätietoja:

Rokotukset@ekhva.fi

Median yhteydenotot: Ylilääkäri, rokotustoiminnasta vastaava lääkäri Sami Raasakka, sami.raasakka@ekhva.fi

Lisätietoja THL:n sivuilta:

Influenssa ja influenssarokotukset - THL

Koronarokotteet - THL